28 қазан. ҚазАқпарат күнтізбесі
DATE: 07:00, 28 Қазан 2022 | GMT +5
TITLE: 28 қазан. ҚазАқпарат күнтізбесі
URL: https://kaz.inform.kz/news/28-kazan-kazakparat-kuntizbesi_a3995082/
META: DATE: 07:00, 28 Қазан 2022 | GMT +5
TOTAL WORDS: 529
AUTHOR(S):
TEXT: АТАУЛЫ КҮНДЕР. Халықаралық анимация күні. 1892 жылғы 28 қазанда Парижде Эмиль Рейно көрермендерді осы күнге дейін ешкім көрмеген «оптикалық театр» көрінісіне шақырды. Онда талантты өнертапқыш көпшілікке алғаш рет өзінің праксиноскоп аппаратын ұсынды, ол қозғалатын картинкаларды көрсетеді. Осы атаулы күнді анимация киносы дәуірінің басталуы деп санайды. Халықаралық анимация күні Анимация киносының халықаралық одағында 2003 жылы бекітілген және қазір дүниежүзінде аталып өтеді. Бүкіләлемдік дзюдокүні. Атаулы дата Халықаралық дзюдо федерациясының бастамасымен 2011 жылдан бері аталып келеді. ЕСТЕ ҚАЛАР ОҚИҒАЛАР. 1953 жылы Іле Алатауында алғаш рет өзен су электрлі стансасы пайдалануға берілді. Оны іске қосқаннан кейін Алматы сарқырамасының қуаты екі есеге өсті. 1992 жылы ҚР Тұңғыш Президенті Нұрсұлтан Назарбаевтың Жарлығымен Қазақстан Республикасының Ішкі әскері құрылды. 1998 жылы скрипкашы Айман Мұсақожаеваға ЮНЕСКО-ның шешімімен «Әлем әртісі» жоғары атағы берілді. 2005 жылы ҚР Мемлекеттік орталық музейінде «Қыз Жібек эпосына 500 жыл» атты көрме ашылды. 2005 жылы Жазушылар үйінің мәжіліс залында Қытай мен Моңғолиядан келген қандастарымыздың бастамасымен жарыққа шыққан «Үн» атты әдеби журналдың таныстырылымы болды. Мұқабасында Көк бөрі мен Ай бейнеленген журналдың алғашқы санында әдебиетке қатысты сыни пікірлер, жас ақындар өлеңі мен жазушылардың әңгімелері, әлем әдебиетіндегі озық туындылардың қазақшаға тәржімаланған нұсқалары жарық көрген. 2011 жылы ҚР Ұлттық банкі номиналы 500 теңге «Көшпенділер алтыны» сериясынан «Бұланның басы» күміс монетасын айналымға шығарды. Күміс монета – «Көшпенділер алтыны» сериясының сегізінші монетасы. Оның дизайнына Қазақстан аумағындағы қазба жұмыстары барысында табылған алтын бұйымдардың бейнесі пайдаланылды. 925 сынамалы, салмағы – 31, 1 грамм, диаметрі – 38, 61 мм, дайындау сапасы – «proof», таралымы – 5 мың дана. 2012 жылы танымал қазақ жазушысы, түрколог-ғалым, академик Немат Келімбетовтың «Үміт үзгім келмейді» повесть-монологі араб тіліне аударылып, Дубай Әмірлігі мәдениет және ғылым қауымдастығының ғимаратында жергілікті аудиторияға ұсынылды. «Үміт үзгім келмейді» деп аталатын хикаятмонологте ауыр дертке шалдығып, көп жылдар бойы төсек тартып жатқан мүгедек жанның өмірге деген шексіз құштарлығы, қайсарлығы, адамгершілігі, мөлдір махаббаты сөз болады. 2013 жылы Шымкенттегі «Қазмедприбор» кәсіпорнында алғашқы отандық рентген аппараты шығарылды. Бұл жоба «Саламатты Қазақстан» мемлекеттік бағдарламасы аясында іске асырылды. ҚР Үдемелі индустриалдық-инновациялық даму мемлекеттік бағдарламасының Өңірлік картасына енгізілді. 2013 жылы қазақстандық альпинист Андрей Гундарев Аустралия мен Океанияның ең биік шыңы Карстенз пирамидасын бағындырды. Шың Папуа-Жаңа гвинея аралының индонезиялық бөлігінде орналасқан. Оны «пунчакджая шыңы» деп те атайды. Индонезия тілінен аударғанда «Жеңіс шыңы» деген мағынаны білдіреді. Карстенз пирамидасына шығу «7-ші» бағдарламасындағы ең күрделі белестердің бірі болып саналады. 2015 жылы Алматыда көрнекті қоғам қайраткері Герольд Бельгерге ескерткіш орнатылды. Кеңсайда қойылған ескерткішті Амангелді Байғаторов басқарған шығармашылық топ жасады. 2015 жылы Қазақстанның Түркиядағы Елшілігінің қатысуымен Сүйінбай Аронұлының 200 жылдық мерейтойына орайластырылып, түрік тілінде ақын шығармалары топтастырылған кітаптар жарық көрді. Оған түрік және басқа да аты әйгілі қазіргі заманғы шетелдік поэзия өкілдерінің пікірлері енген. 2016 жылы Қазақстан Республикасының Ұлттық Банкі номиналдық құны 100 теңге болатын нейзильбер қоспасынан жасалған «Көрнекті оқиғалар мен адамдар» сериясынан «Хамит Ерғалиға 100 жыл» ескерткіш монеталарын шығарды. Хамит Ерғали – Қазақ КСР-нің халық жазушысы, қазақ ақыны. 2016 жылы Қытайда Қазақстанның сауда үйі пайда болды. Ол Шанхай еркін сауда аймағындағы «Линхай» корпорациясының жаңадан ашылған азық-түлік орталығының аумағында орналасты. 2020 жылы «Абай мұрасы» республикалық ғылыми-тәжірибелік конференциясы аясында Қазақстан Республикасының Президенті Қасым-Жомарт Тоқаевтың «Абай және ХХІ ғасырдағы Қазақстан» мақаласының БҰҰ-ның алты ресми тіліне аударылған нұсқалары жинақталған кітаптың тұсаукесері өтті. 2021 жылы ресми тапсыру рәсімінен 7 ай өткен соң қазақстандық музыкант Иманбек Зейкенов «Грэмми» мүсіншесін алды, оны лосанджелестен жеткізіп берді
